**Dr. Kártyás Gábor: Az állami tisztviselők jogállása**

**Kiegészítés a „Bevezetés a közszolgálati munkajoga” című tankönyvhöz**

***Az alábbiak a kötelező tananyag részét képezik!***

**1. Az állami tisztviselői törvény hatálya és jelentősége**

2016. július 1-jével új törvény jelent meg a magyar közszolgálatban. Az állami tisztviselőkről szóló 2016. évi LII. törvény (a továbbiakban: Áttv.) alapján a kormánytisztviselők és kormányzati ügykelezők egyre bővülő csoportja állami tisztviselővé, illetve állami ügykezelővé vált. Az új törvény célja nem csak az volt, hogy a közszolgálatban dolgozók újabb külön csoportját hozza létre, hanem hogy **felmenő rendszerben** az államigazgatás egészére vonatkozóan **új közszolgálati szabályozást vezessen be**. Ezért az Áttv. hatálya az alábbiak szerint időben folyamatosan bővült, illetve bővül:

|  |  |
| --- | --- |
| **Államigazgatási szerv típusa** | **Az Áttv. hatálya alá kerülés időpontja** |
| járási (fővárosi kerületi) hivatalok | 2016. július 1. |
| megyei (fővárosi) kormányhivatalok | 2017. január 1. |
| minisztériumok, központi államigazgatási szervek | 2018. január 1. |

2017. január 1-jétől a járási hivatalokban és megyei kormányhivatalokban már nem kormánytisztviselők, hanem állami tisztviselők dolgoznak. Nem csak a jogállás elnevezése változott, hanem a rájuk vonatkozó szabályok is. Az állami tisztviselőkre ugyanis a közszolgálati tisztviselőkről szóló 2011. évi CXCIX. törvényt (a továbbiatkban: Kttv.) **az Áttv.-ben foglalt eltérésekkel kell alkalmazni**.

Az új törvény **elsősorban az előmeneteli- és illetményrendszer vonatkozásában** tartalmaz merőben új rendelkezéseket. A koncepció lényege, hogy:

* jelentősen kibővíti a munkáltató mérlegelési lehetőségét az illetmények meghatározásában és
* új képesítési követelményeket vezet be.

A felmenő rendszerű hatályba lépés révén 2018-tól az államigazgatás egészében ez az új előmeneteli- és illetményrendszer lesz irányadó. Az önkormányzatoknál és autonóm jogállású államigazgatási szerveknél dolgozó köztisztviselőkre továbbra is a Kttv.-t kell majd alkalmazni.

**2. Az Áttv. szerinti előmeneteli- és illetményrendszer lényege**

Az állami tisztviselők besorolása – a Kttv.-ben foglaltakhoz hasonlóan – **az iskolai végzettségen és a közszolgálatban töltött időn alapul.** Különbség ugyanakkor, hogy az egyes előmeneteli fokozatokhoz nem törvényben meghatározott, pontos illetmény összeg társul, hanem **csak egy alsó és felső határ**, amelyek között az illetményt a munkáltató jogosult meghatározni. A munkáltató – az állami tisztviselő teljesítménye alapján – e határok között egyoldalúan módosíthatja is az illetményt.

Az állami tisztviselő besorolásánál tehát először az iskolai végzettséget kell alapul venni, e szempontból az érettségivel és a felsőfokú végzettségivel rendelkezőket kell elkülöníteni. Ez után a közszolgálatban töltött évek száma alapján folytatódik a besorolás, illetve – az idő múlásával – az előrelépés. A jogviszonyban töltött idő haladásával azonban az előrelépés nem automatikus. A magasabb előmeneteli fokozatba soroláshoz szükséges **a legalább megfelelt fokozatú minősítés** is, illetve jogszabály, vagy a munkáltató vezetője **további feltételeket** (pl. képzés) is meghatározhat (Áttv. 13. §). Az állami tanácsos és annál magasabb előmeneteli fokozatokba sorolás feltétele még a közigazgatási tanulmányok szakirányú szakképzettség megszerzése, vagy e szakképzettség megszerzésének vállalása (lásd még alább, Áttv. 14. §). Ugyanez a feltétel alkalmazandó a kiemelt ügyintézői osztályba sorolásra is [30/2016. (XI. 15.) MvM rendelet 3. § (1) bek.].

Az állami tisztviselő a besorolása szerinti előmeneteli fokozathoz tartozó **alsó határ szerinti illetményre alanyi jogon jogosult**. Ennél magasabb összeg az állami tisztviselő munkájának értékelése alapján állapítható meg. E körben a munkáltató a teljesítményértékelés, minősítés mellett figyelembe veszi a jogviszonyban töltött időt, a közigazgatási szervnél vagy más munkáltatónál szerzett tapasztalatot, nyelvtudást stb. Az illetmény meghatározása a tárgyévre szól, amelyet minden év január 31-ig felül kell vizsgálni. Emellett – a teljesítményértékelés vagy minősítés alapján – az év során is mód van az illetmény növelésére vagy csökkentésére, a jogszabályi alsó és felső határ között. A megállapított illetmény fegyelmi úton is csökkenthető [Áttv. 19. §, 16. § (5) bek.].

|  |  |  |  |
| --- | --- | --- | --- |
| **Előmeneteli fokozat megnevezése** | **Besoroláshoz szükséges jogviszonyban töltött idő** | **Illetmény alsó határa (Ft)** | **Illetmény felső határa (Ft)** |
| **Felsőfokú végzettségű állami tisztviselők** | | | |
| Állami fogalmazó I. |  | 180 000 | 300 000 |
| Állami tanácsos I. | 3 év | 230 000 | 380 000 |
| Állami főtanácsos I. | 11 év | 280 000 | 450 000 |
| Állami vezető-főtanácsos I. | 25 év | 350 000 | 500 000 |
| **Érettségi végzettségű állami tisztviselők** | | | |
| Állami fogalmazó II. |  | 160 000 | 200 000 |
| Állami tanácsos II. | 3 év | 180 000 | 280 000 |
| Állami főtanácsos II. | 11 év | 230 000 | 330 000 |
| Állami vezető-főtanácsos II. | 25 év | 250 000 | 400 000 |

Az **állami ügykezelőkre** (az Áttv. hatálya alá tartozó munkáltatónál közhatalmi, irányítási, ellenőrzési és felügyeleti tevékenység gyakorlásához kapcsolódó ügyviteli feladatot ellátó személyzetre) külön besorolási táblázat vonatkozik.

|  |  |  |  |
| --- | --- | --- | --- |
| **Állami ügykezelők** | | | |
| **Előmeneteli fokozat megnevezése** | **Besoroláshoz szükséges jogviszonyban töltött idő** | **Illetmény alsó határa (Ft)** | **Illetmény felső határa (Ft)** |
| Állami ügykezelők 1. |  | 145 000 | 170 000 |
| Állami ügykezelők 2. | 3 év | 170 000 | 220 000 |
| Állami ügykezelők 3. | 11 év | 200 000 | 260 000 |
| Állami ügykezelők 4. | 25 év | 230 000 | 300 000 |

Az Áttv. szerinti rendszerben tehát az illetmények meghatározása rendkívül tág munkáltatói mérlegelést biztosít. Mint látható, az egyes előmeneteli fokozatokhoz megállapított alsó és felső határok közötti különbség ugyanis igen jelentős, akár 150-170.000 Ft is lehet. E határok között a munkáltató az állami tisztviselő munkája alapján állapítja meg az illetményt. Ugyanakkor, a legkedvezőbb minősítés sem jár automatikusan az illetmény emelésével (vagy a legrosszabb sem jár az illetmény csökkentésével), ezt is mérlegelheti a munkáltató. A megállapított illetmény évente felülvizsgálható, illetve ha az év közbeni teljesítményértékelés ezt alátámasztja, akár az év során is módosítható. Az állami tisztviselő e munkáltatói döntéseket – noha illetménye 20-30%-kal csökkenhet általuk – jogi úton lényegében nem vitathatja.

Az állami tisztviselőket a fentiek alapján megállapított illetményen felül – a Kttv.-ből ismert – illetménykiegészítés, illetményeltérítés, illetménypótlékok (az éjszakai pótlék kivételével) vagy cafetéria juttatás nem illeti meg. A jubileumi jutalom azonban az Áttv. szerint is jár (Áttv. 21. §).

**3. Speciális jogállások az előmenetelben**

Az előmenetel sajátos formáját jelenti **a kiemelt ügyintézői osztály**, amely magasabb illetmény megállapítását teszi lehetővé. E speciális kategóriába a kimagasló teljesítménye (legmagasabb teljesítményfokozat szükséges) és az általa végzett munka jelentősége alapján sorolható az állami tisztviselő. Az átsorolásra lehetőséget adó munkaköröket miniszteri rendelet határozza meg. A besorolás egy évre szól, amelyet január 31-ig felül kell vizsgálni. A kiemelt ügyintézői osztályba sorolás **a munkáltató mérlegelésén alapul**, az sem kötelező, hogy az adott kiemelt jelentőségű munkakört betöltő valamennyi állami tisztviselőt átsorolják (Áttv. 15. §). A tárgyévben kiemelt ügyintézői osztályba sorolt állami tisztviselők létszáma korlátozott (felsőfokú végzettségűek esetén a létszám 20%-a, az érettségivel rendelkezők esetében a létszám 5%-a). A részletes szabályokat a 30/2016. (XI. 15.) MvM rendelet tartalmazza.

|  |  |  |  |
| --- | --- | --- | --- |
| **Kiemelt ügyintézői osztály** | | | |
| Előmeneteli fokozat megnevezése | Besoroláshoz szükséges jogviszonyban töltött idő | Illetmény alsó határa (Ft) | Illetmény felső határa (Ft) |
| Állami szakértő |  | 300 000 | 400 000 |
| Állami szakértő tanácsos (csak felsőfokú végzettség esetén) | 3 év | 340 000 | 500 000 |
| Állami szakértő főtanácsos  (csak felsőfokú végzettség esetén) | 5 év | 360 000 | 600 000 |

Az Áttv. hatálya alá tartozó államigazgatási szerveknél a **vezetők illetményét** is a fenti logika alapján kell megállapítani, azzal, hogy – természetszerűleg – esetükben az alkalmazandó alsó és felső illetményhatárok jóval magasabbak. Ezen felül azonban külön vezetői pótlék nem jár.

|  |  |  |
| --- | --- | --- |
| **Vezető állami tisztviselők** | | |
| Vezetői szint | Illetmény alsó határa (Ft) | Illetmény felső határa (Ft) |
| Főosztályvezető | 530 000 | 800 000 |
| Főosztályvezető-helyettes | 470 000 | 750 000 |
| Osztályvezető | 420 000 | 700 000 |

**4. Az állami tisztviselők képzési követelményei**

Az állami tisztviselőkre sajátos, a Kttv.-től eltérő közigazgatási vizsgarendszer vonatkozik. 2016. július 1-jét követően állami tisztviselővé csak az nevezhető ki, aki **közigazgatási tanulmányok szakirányú szakképzettséggel rendelkezik**, vagy vállalja, hogy kinevezésétől számított két éven belül ezt megszerzi (illetve már rendelkezik ezzel egyenértékűnek elfogadott végzettséggel, pl. közigazgatás-szervezői szakképzettséggel). E két féléves képzést a Nemzeti Közszolgálati Egyetem szervezi, amelynek célja fejleszteni a résztvevőknek a közszolgáltatás szervezésre, különösen a közigazgatás és az állami szolgáltatásokra vonatkozó átfogó és alapvető tudásanyagát, valamint a szükséges közszolgálati kompetenciákat. Ha az állami tisztviselő e határidőn belül felróhatóan elmulasztja a szakképzettség megszerzését, állami szolgálati jogviszonya a törvény erejénél fogva megszűnik (Áttv. 5. §, 35. §).

A **vezetői munkakörbe** kinevezett állami tisztviselőnek a vezetői munkakörbe történő kinevezésétől számított öt éven belül **kormányzati tanulmányok** **szakirányú szakképzettséget** kell szereznie. Ha ezt számára felróható okból elmulasztja, a határidő leteltét követő nappal nem vezetői munkakörbe kell helyezni. E képzést is a Nemzeti Közszolgálati Egyetem szervezi, amely három féléves tanulmányi idejű, célja pedig a magyar állam kormányzásával, szervezetével és működésével kapcsolatos stratégiai és vezetési ismeretek, jó hazai és nemzetközi gyakorlatokra épülő, átfogó megközelítéssel történő átadása (Áttv. 11. §).

Az Áttv. alapján kötelező képzések az állami tisztviselő számára költségmentesek, kivéve, ha a végzettséget neki felróható okból nem szerzi meg határidőre (Áttv. 12. §).

**5. Egyéb eltérő szabályok az Áttv.-ben**

Az állami tisztviselők esetében a kinevezéstől eltérő foglalkoztatás sajátos esete **a hivatali érdekből történő átirányítás**. Ez alapján a munkáltató jogosult az állami tisztviselőt más munkakörben foglalkoztatni, ha ez munkaszervezési okból szükséges. Erre rendkívül tág időhatárok között ad lehetőséget a törvény: az átirányítás megszakítás nélkül legfeljebb hat hónapig tartható fenn, azzal, hogy az átirányítás időtartama naptári évenként nem haladhatja meg a hat hónapot (Áttv. 8. §).

Az állami tisztviselőket az előmeneteli fokozatukhoz megállapított mértékű **szabadság** illeti meg (Áttv. 23. § és 27. §).

Budapest, 2017. február 01.